**Z A P I S N I K**

**SA 8. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 29. ožujka 2022.

8. sjednica Gradskog vijeća Grada Ivanić-Grada održana je dana 29. ožujka 2022. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – Viši stručni suradnik za poslove Gradskog vijeća i Gradonačelnika - vježbenica

Prisutni članovi Gradskog vijeća:

Željko Pongrac, Željko Brezovečki Brzi, Milica Piličić, Ivica Kozjak, Krešimir Ceranić, Lovorko Matković, Mirna Češković, Irena Fučkar, Miljenko Šimunović, Renato Mikac, Maja Krnjević, Mladen Prelec, Slaven Barišec

Odsutni: Tibor Vuković, Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Marina Šiprak – privremena pročelnica Upravnog odjela za lokalnu samoupravu, pravne poslove i društvene djelatnosti
3. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
4. Matea Rešetar – vježbenik u Upravnom odjelu za lokalnu samoupravu, pravne poslove i društvene djelatnosti
5. Tomislav Abramović – komunalni redar
6. Kristjan Tomaj – predstavnik albanske nacionalne manjine
7. Valentin Gadža – direktor Razvojne agencije IGRA d.o.o.
8. Siniša Halaš- direktor trgovačkog društva Ivaplin d.o.o.
9. Sanja Radošević – direktorica trgovačkog društva Ivakop d.o.o.
10. Vjekoslav Broz – rukovoditelj Poslovne jedinice VIOZŽ Ivanić-Grad
11. Dario Kezerić – zapovjednik Javne vatrogasne postrojbe Grada Ivanić-Grada
12. Obiteljski radio Ivanić d.o.o.
13. 01 Portal

Predsjednik Gradskog vijeća g. Pongrac – otvorio je 8. sjednicu te konstatirao kako je sjednici od ukupno 15 prisutno 13 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 13 glasova za jednoglasno usvojen zapisnik sa 7. sjednice Gradskog vijeća Grada Ivanić-Grada.

Prije usvajanja Dnevnog reda, predsjednik Gradskog vijeća g. Pongrac predložio je

da se Dnevni red dopuni točkom:

* **Razmatranje Prijedloga i donošenje Odluke o davanju suglasnosti na sufinanciranje materijalnih troškova nastavne djelatnosti Visoke škole Ivanić-Grad**

Prijedlog je jednoglasno usvojen.

Gradsko vijeće jednoglasno je sa 13 glasova za usvojilo sljedeći

**D N E V N I R E D :**

1. **Aktualni sat**

**- Informacija komunalnog redarstva o izvršenim nalozima u periodu od posljednje sjednice Gradskog vijeća Grada Ivanić-Grada**

1. **Razmatranje Izvješća o radu davatelja javne usluge sakupljanja komunalnog otpada na području Grada Ivanić-Grada za 2021. godinu i donošenje Zaključka o prihvaćanju istog**
2. **Razmatranje Izvješća o provedbi Plana gospodarenja otpadom Republike Hrvatske za 2021. godinu** **i donošenje Zaključka o prihvaćanju istog**
3. **Razmatranje Polugodišnjeg izvješća o radu Gradonačelnika Grada Ivanić-Grada za razdoblje srpanj – prosinac 2021. godine i donošenje Zaključka o prihvaćanju istog**
4. **Razmatranje** **prijedloga i donošenje Odluke o imenovanju ravnateljice javne ustanove Muzej Ivanić-Grada**
5. **Razmatranje prijedloga i donošenje Odluke o utvrđivanju popisa pravnih osoba od posebnog interesa za Grad Ivanić-Grad**
6. **Razmatranje prijedloga i donošenje Odluke o davanju suglasnosti Javnoj vatrogasnoj postrojbi Grada Ivanić-Grada za pokretanje postupka javne nabave za nabavu vatrogasne nadogradnje i usluge montaže nadogradnje i uređaja na podvozje vatrogasnog vozila**
7. **Razmatranje prijedloga i donošenje Odluke o izradi V. izmjena i dopuna Prostornog plana uređenja Grada Ivanić-Grada**
8. **Razmatranje prijedloga i donošenje Odluke o izmjeni Odluke o izradi II. izmjena i dopuna Urbanističkog plana uređenja UPU-3 zone gospodarske namjene na području Ivanić-Grada**
9. **Razmatranje prijedloga i donošenje Odluke o izradi Urbanističkog plana uređenja UPU-9 za područje Graberje Ivanićko**
10. **Razmatranje prijedloga i donošenje Odluke** **o produljenju roka za podnošenje prijedloga za isticanje kandidatura za izbor članova Savjeta mladih Grada Ivanić-Grada i njihovih zamjenika**
11. **Razmatranje Prijedloga i donošenje Odluke o davanju suglasnosti na sufinanciranje materijalnih troškova nastavne djelatnosti Visoke škole Ivanić-Grad**
12. **Razno**

Rad prema utvrđenom dnevnom redu.

**0. TOČKA**

g. Tomislav Abramović – Navodi da je od početka godine 25 upravnih postupaka otvoreno, a u razdoblju od zadnje sjednice do ove novih je 8, od čega se 6 odnosi na neuređene parcele, jedan upravni postupak vezan je za naplatu određenih troškova i jedan za uklanjanje predmeta s javnih površina. Uz navedeno vode se i upravni postupci koji se nastavljaju iz 2021. godine te je u ovom periodu bilo i po njima postupanje, to je bilo 15 upravnih postupaka kojima je rok izvršenja u ovoj godini te se u ovom periodu izvršila provjera svih aktivnosti, po njima su dalje 4 rješenja u postupku izvršenja dakle izdani su zaključci vlasnicima parcela koji nisu uredili u tom roku, 4 rješenja su još u daljnjem postupku što znači da su stranke dobile dopis za određenim dodatnim radovima da otklone još uvijek neke nedostatke, dakle izvršenja su započeta s izvršenjem ali nisu do kraja izvršena, 5 rješenja je stavljeno van snage što znači da su stranke postupile i 2 rješenja su još u postupku provjere izvršnosti odnosno još uvijek traje određeni rok. Lokacije na kojima se novih 8 upravnih postupaka provodi je u Šumećanima više lokacija u Staklenoj ulici, Ulica Prerovec više lokacija, Lepšić, Koprinečka ulica, Deanovečko brdo u naselju Graberje Ivanićko i Majdekova ulica u Ivanić-Gradu. Vezano na spomenuta četiri rješenja izdana su četiri zaključka sa datumom izvršenja za parcele koje nisu uređene, kojima je prošao rok i za koje stranke nisu niti uputile ni prigovor ni pojašnjenje ili žalbu, te se krajem slijedećeg mjeseca očekuje izvršenje istih, odnosno ako stranka postupi neće se pristupiti rješenju. Upravni postupci po tematici građevinske inspekcije, od početka godine u postupku određenog rješavanja je pet predmeta. Tri su već prošli rokovi gdje su po dva rješenja su stranke postupile, jedno rješenje imamo promjenu vlasništva, došlo je do promjene u vlasništvu pa se sada to rješava. Trenutno su izvršena dva izvida, postupak ide dalje, stranka se nije pojavila na dogovorenom uvidu, rješenje će biti izdano za uklanjanje objekta, samo se čeka elaborat za rušenje i mišljenje stručnog vještaka da bude dokumentacija pripremljena. Sutra je na redu uvid u Vukovarskoj ulici u Ivanić-Gradu gdje su određena oštećenja na zgradi nekadašnjoj Niskogradnje, vlasnici su sutra pozvani na uvid će se vidjeti daljnji nastavak i tog postupka. Vezano na upravne postupke još su izdani i obavezni prekršajni nalozi, u ovom periodu su četiri nova, tri se odnose na automobile nepropisno parkirane na javnim površinama i jedan za odbacivanje otpada na zelenim otocima i od početka godine to je 22 naloga za tematike automobila na javnim površinama, odbacivanje otpada ili postupanje sa životinjama. Osim spomenutih upravnih postupaka veliki naglasak je i dalje na uređenju gradskih javnih površina i u tom cilju je svakodnevna komunikacija sa komunalnim društvima, prije svega sa Komunalnim centrom gdje se održavaju tjedni koordinacijski sastanci upravo da bi što brže i kvalitetnije odradili posao na terenu. U periodu mjesec dana prema potrebama izdano je i novih šest naloga, znači sveukupno je 31 izvršni nalog poslan prema Komunalnom centru, a ovih 6 sada se odnosi više-manje na uređenje oborinskih kanala, održavanje gradske imovine, određeni popravci klupa odnosno urbane opreme, i uklanjanju arhitektonskih barijera na Trgu Vladimira Nazora gdje je već prije pripremljen elaborat upuštanja rubnjaka te je i za to izdan nalog pa se očekuje u skorom vremenu i rješavanje. Osim ovih malih komunalnih radova dosta su obimni, u ovom periodu dok nema vegetacije, radovi čišćenja i uređenja gradskih i RH parcela i po prijavama i obilaskom terena gdje se utvrđuje stvarno prisutni problem neuređenih gradskih parcela. U dogovoru sa gradonačelnikom pokušavamo maksimalno te parcele objediniti i rješavati, pa u zadnjem periodu su uređene i parcele uz državnu cestu u Žutičkoj ulici, zadnji puta je spomenuto, završen je i sam nadvožnjak, Breška Greda Gredska ulica također nadvožnjak prema Opatincu, Trebovec na kraju naselja Dugoselska ulica dvije RH parcele, Dubrovčak Lijevi Škramićeva ulica, Poljana zona C. Dosta toga je uređeno, u tijeku su radovi u Trebovcu u Oborovskoj ulici i ono što je sada u pripremi, bilo je spomenuto na prošloj sjednici, parcele u Dubrovčaku Lijevom, u Prerovcu i Poljana zona C ostale parcele, i Opatinec Obrtnička ulica više parcela RH i gradskih, Ulica ruža, Posavski Bregi Odvojak Gorenci, Kelšinova ulica jedan pojas ceste gdje imamo određene radove i na odvodnim jarcima, Opatinec isto zbog odvodnje potrebno je određeni dio i u Ulici Maznice, na području Graberja Ivanićkog Ulica Petica kod Ininog parkirališta jedan širi pojas kanala riješile su Hrvatske vode, a sada će Grad ostatak. Što se tiče ostalih javnih površina i dalje se veliki naglasak daje održavanju kolnika nakon zime jer koliko god ona bila slabija rupe su se pojavile. U periodu mjesec dana odrađena je Gredska ulica i Prerovec što je bilo pitanje na protekloj sjednici, sada je to detaljno odrađeno udarne rupe na tom dijelu, a odrađeno je i u Deanovečkom Brdu, Hercegovačkoj ulici, Stjepana Gregorka dakle kompletno područje. Još su u tijeku određeni radovi u Jalševečkom odvojku, zatim u starom gradu imamo neke manje popravke na kolniku i u Cagincu Tome Ludvaića, Braće Kalčić, parkiralište Omladinske ulice kod Crosca. To su radovi koji su cijelo vrijeme u tijeku, više-manje ostao je manji obim radova te misli da će to biti u slijedećih desetak dana i riješeno. Mreža javne rasvjete - s današnjom danom krenuli su radovi na popravcima svih prijava. Jučerašnjim danom smo dobili opremu koja se već duže očekivala i obaviješten je da su sa današnjim danom izvođači krenuli na teren i očekuje da bi u slijedećih tjedan dana sve prijave trebale biti riješene, od Prerovca, Dubrovčaka, Posavskih Brega, po Ivaniću pa sve dolje do Slatinske odnosno do Šumećana. Što se tiče održavanja javnih površina, dolaskom ljepšeg vremena suglasnosti za prekope javnih površina su dosta aktualne pa i za sam centar grada zaprimljeni su određeni zahtjevi i tu se i maksimalno pokušalo da se i radovi izvode ali da se vodi briga i o potrebama građana pa se malo uvjetovalo i izvođače radova o samoj dinamici izvođenja radova na način da se dnevno ono što se odradi da se odmah i sanira pa da što manje bude problema na terenu i po toj osnovi. Svakodnevna komunikacija i kontrola radova je prisutna pa se nada da će i tu biti bolje u zadnjih mjesec dana intenzivno je bilo i urbano opremanje, o zadnji puta spomenuti su sigurni pješački prijelazi, radi se cijelo vrijeme i u koordinaciji sa Županijskom upravom za ceste i sa Hrvatskim cestama kako bi se najbolje kritična mjesta pokrila i označila i sa horizontalnom i sa vertikalno signalizacijom, pa i pješački prijelaz kod Fontane i imamo i na državnoj cesti određenih zahtjeva i sa njihovim predstavnicima izvršen je obilazak pa i u dogovoru s njima pronaći ćemo najbolji način obilježavanja tih prijelaza. Za sam Ivanić već imamo i projekte koji su u završnoj fazi dokumentacije, ostaje još izvođenje, a isto tako imamo i u Ulici kralja Tomislava spoj dviju šetnica gdje je naručen projekt sigurnog prijelaza, pojačanog obilježavanja, to je ono što je isto zahtijevalo određenu komunikaciju i izlazak na teren sa izvođačima. Što se tiče dječjih igrališta, zadnji put je spomenuto, radovi su se nastavili, danas je dobio obavijest od Komunalnog centra da su radovi na popravcima u tijeku. Zaprimljene su određene prijave neispravnosti tih igrališta od strane građana, sve je evidentirano i po završetku jednog drugo se započinje, radovi će trajati sigurno narednih dva tjedna. Ovih dana završavaju se i autobusne nadstrešnice za koje je je također bilo primjedbi. Malo duži period je bio pripreme dokumentacije s obzirom da su one bile osigurane pa se moralo čekati izlazak i provjeru svih lokacija, ovih dana i to je u završnoj fazi, većim dijelom to je i riješeno. Svakodnevna je komunikacija i sa građanima, sa svim komunalnim društvima je i pismenim i telefonskim i na bazi neposrednih sastanaka i to se konstantno odrađuje. Suradnja sa mjesnim odborima je odrađivana, po zahtjevima se izlazilo na teren i utvrđivalo sve zahtjeve, evidentiralo tako da komunikacija je prisutna u ovih trideset dana kao i svaki puta.

Gđa. Maja Krnjević – prvo pitanje odnosi se na natječaj koji je raspisala 15.03.2022. Zagrebačka županija, a radi se o 1,5 milijuna kuna namijenjenih za izradu projektne dokumentacije za projekte koji će se financirati iz europskih strukturnih investicijskih fondova, programe EU i ostalih izvora. Obzirom da je projektna dokumentacija neophodan preduvjet za prijavu razvojnih i kapitalnih projekata na europske natječaje prema natječaju Zagrebačke županije svaki prijavitelj može prijaviti najviše četiri aplikacije za sufinanciranje maksimalno po jednom projektu je 280.000,00 kn. Koja četiri projekta, odnosno projektnu dokumentaciju za koja četiri projekta Grad misli aplicirati i, u okviru istog pitanja, zašto se stalo sa living streets projektom, to je ono što građani već nekoliko godina pitaju. Drugo pitanje, kolega Abramović spomenuo je dječja igrališta, pitanje se odnosi na igralište u centru Ivanića gdje zapravo sam Mjesni odbor u kojem sam i ja član na žalost ne radi, te da li se planira i to igralište i u okviru čega obnoviti odnosno revitalizirati, popraviti sprave i sve ono ostalo što je potrebno. Vezano za stari grad pitanje stanara Basaričekove ulice je što se misli poduzeti sa prometom u Basaričekovoj obzirom da je ulica jednosmjerna, a svakodnevno svjedočimo da auti prolaze i u jednom i u drugom smjeru i nikome ništa. Vikendom je nemoguće uopće ući u dvorišta obzirom da se ljudi parkiraju, i evo prijedlog velikog dijela stanara Basaričekove ulice grada Ivanića je da se za tu Ulicu stavi ograničenje da bude samo prohodna za stanare i vozila dostave. Nadalje, gospodine Abramoviću i dalje imam pitanje kao i prošli puta, što je sa onom površinom koja u starom gradu nije očišćena pa ako može da se po tom pitanju nešto poduzme, stanari očito ne reagiraju, znate na što mislim, pa ako može neka Grad poduzme ono što treba. Zadnje, vozeći se na ovu sjednicu svjedoci smo da nam opet farbaju oznake na ulicama. To se farba svakih par mjeseci, jasno mi je za županijske ceste odgovorna je Županija, ali može li Grad urgirati da se ipak ne uzme najjeftiniji ponuđač na natječaju pa da se svakih par mjeseci treba farbati, vjerujem da postoje i kvalitetnija rješenja, možda u suštini i jeftinija pa da te sve oznake budu trajnije.

Gradonačelnik – s obzirom da se mi javljamo na brdo natječaja sada ne mogu točno razlučiti što je prijavljeno na taj županijski što nije, ali vidim da je tu i gospodin Gadža, možda on može reći točno što smo na što prijavili. Uglavnom prijavljujemo momentalno na niz zapravo strana i na Županiju na projekte koji su vezani uz sanaciju objekata stradalih od potresa, a i ostale projekte tako da ću ja na kraju prepustiti gospodinu Gadži da to sve vam sortira ako može, ako ne neka u pisanom obliku sve odgovori, kako želi. Što se tiče igrališta u centru mislim da nije izuzeto to igralište iz ostalih, znači upravo je i komunalni redar bio rekao da su obilažena sva igrališta i da po nekom planu ide sada sanacija svih. U kojem je sad točno statusu to igralište u centru možda evo on zna. Što se tiče prometa to je stvar policije, stvarno tu Grad ne može utjecati na to da li se netko vozi ili ne u krivom smjeru. Ova sama inicijativa vezano za to da bude zatvorena starogradska jezgra samo za stanare to je nešto što do sad ipak nismo razmatrali. Mi smo izradili studiju uređenja starogradske jezgre u smislu idejnog rješenja. Tu smo zapeli naravno sa Ministarstvom kulture u dobivanju suglasnosti, mislim da je to već bila i tema na ovom Gradskom vijeću. Sada zadnja informacija, vjerujem da će ipak taj proces ići dalje s obzirom da nam je cilj da budemo spremni čim krene aglomeracija u tom dijelu da se onda uređuje u potpunosti sve ulice i kompletni stari grad da se uređuje pa mislim da će se tad riješiti sva pitanja vezana i uz promet, uz parkiranje i sve ostalo. Kada se to jedanput uredi mislim da će to onda biti sasvim druga situacija.

g. Valentin Gadža – što se tiče living streets-a living streets je jedan soft projekt koji se relativno dugi niz godina provodio u Ivaniću, provodila ga je jedna kolegica koja više nije u gradskoj upravi, ne radi, baš je ona intenzivno radila na njemu. To je jedan od djelomično razloga zašto se nije nastavilo s njim, ona je baš bila posvećena njemu, međutim mi smo nastavili sa nekim drugim soft projektima koji su daleko i veće vrijednosti i u sličnom područja djelovanja se nalaze. Osim toga smo malo više se okrenuli prema nekakvim hard investicijama, sufinanciranjima zona, inkubatora, energetskim obnovama i takvim stvarima tako da ostaje relativno malo, malo vremena za soft projekte međutim imamo jedan soft koji je dosta značajan, vrijednost je 2,5 milijuna eura. To je projekt u kojem je Razvojna agencija partner između ostalih jedanaest, iz interreg europ se financira, provodi se pet godina i sada je zapravo već pri kraju, u petom mjesecu 2023. godine će biti gotov, radi se o projektu unapređenja sustava javne nabave u kontekstu uporabe materijala znači recikliranja da se sustav javne nabave unaprijedi na način da se u same tendere ubace dodatni bodovi za one ponuditelje koji će osigurati uporabu materijala, o korištenju uporabljenih materijala, odnosno njihovu kasniju uporabu nakon životnog vijeka. Prijava projektne dokumentacije kao i svake godine sigurno ćemo maksimalno iskoristiti svih 280.000,00 kn koje se nude. Mi ćemo prijaviti idejni, glavni i ako stignemo izvedbeni projekt za Dječji vrtić u Ivaniću koji se namjerava aplicirati na plan oporavka i otpornosti za sufinanciranje, u travnju ili svibnju se očekuje natječaj tako da nam je dosta kratak rok za samo projektiranje ali vjerujem da ćemo stići. Osim toga ćemo još prijaviti na niz natječaja, kao što je gradonačelnik rekao, imamo gomilu toga, i potres, i izrada projektne dokumentacije, i same rekonstrukcije, statike, mjere sanacije, Kundekova kuća, Muzej, Dubrovčak Lijevi, zaista gomilu toga od prometne infrastrukture, također ćemo prijaviti nešto što je u okviru godišnjeg programa izgradnje, imamo otvoren natječaj Županije za inkubatore nove i za stare, prijaviti ćemo osim projektne dokumentacije za novi inkubator prijaviti ćemo opremanje postojećeg inkubatora sa cnc strojevima, 3D printerima i još štošta.

g. Tomislav Abramović – vezano za pitanje neočišćene površine u starom gradu izašao sam i na teren i nakon sjednice vijeća i provjerio. Riječ je o parceli koja ima nesređene imovinsko pravne odnose i nije ona baš toliko sad, mislim jednim manjim dijelom je neuređena ali evo riješiti ćemo, već sam spomenuo način kojim to možemo riješiti ali primijetili smo u stvari i tamo jedan objekt od kojeg isto malo prijeti opasnost pa evo to područje je pod nekim sad postupkom pribavljanja dokumentacije, vlasnika i utvrđivanja i evo ići će određena rješenja van prema vlasnicima tako da evo u slijedećih dva tjedna bi riješili i taj dio neuređenog. Što se tiče horizontalne signalizacije postupak je taj da pratimo krpanje udarnih rupa. Znači mi smo sada proveli većim dijelom krpanja udarnih rupa i nakon toga ide označavanje signalizacije u tom proljetnom dijelu i ono što slijedi nam isto u jesenskom dijelu, znači uoči početka školske godine još imamo jedno dodatno, pa možda vas i to buni, iscrtavanje signalizacije baš oko škole, znači više se baziramo na taj segment. Ono što u stvari svake godine malo pojačavamo razmišljanje o sigurnosti naših korisnika i biciklista i pješaka pa eto malo smo u Gradu sa gradonačelnikom neke ideje iznosili pa više i primijetili ste sada kod iscrtavanja da se svi prijelazi gdje prolazi biciklistička staza preko prometnica se dodatno obilježavaju upravo zbog toga da i sam biciklist bude primjetan pri prolasku odnosno. U praksi dva puta godišnje imamo ocrtavanje, ovo sada proljetno kompletno i onda u jesenskom dijelu uoči početka školske godine pojačano imamo zebre i nekakve oznake škole i tako evo dodatno gdje postoji potreba.

g. Renato Mikac – neki dan našao sam se u dosta neugodnoj situaciji, došao sam na hitnu u večernjim satima i hitna je bila zaključana. Tamo stoji da se pozvoni da će netko javiti. Nije bilo nikoga onda sam zvao 112. Javili su se iz Županijskog centra, tim je bio vani u Donjoj Obreškoj. Pitanje je da li postoji mogućnost da se u Ivaniću uvede još barem jedan tim hitne. Na ovom području hitna pokriva od Marče do Okešinca, do Česme i dolje skroz do Prečnog. Znači jedan tim hitne sa jednim liječnikom, jednim tehničarom i jednim vozačem mislim da je za toliko područje jako malo. Nadovezao bih se na tu hitnu, šta je s onom zgradom Crvenog križa tamo kod groblja? To stoji već nekakvih dvadesetak, tridesetak godina netaknuto ništa, da li se po tom pitanju nešto misli raditi na tome, Ivanić-Grad je jedan od gradova u Hrvatskoj najjači po dobrovoljnom davanju krvi. Svaki puta kad su davanja krvi moramo ići, trenutno je tu u ovoj sali, bilo je u Maloj sali. Tamo je, po meni, prostor koji bi mogao biti iskorišten za takvo nešto, a i normalno za sve ostalo za šta Crveni križ ima potrebe. Zatim pitanje vezano za Savsku ulicu od crkve na Poljani, onaj dio koji je prošle godine rekonstruiran, znači tamo kada se sada vozi iz smjera odavde prema Posavini, kao da smo se u grabu navezli kolika je razlika u visini asfalta. Kada je pušteno u promet da li je tu bila kakva kontrola, da li je to netko uočio tu grešku, ali to je od prvog dana tako bilo. Zatim, skretanje iz Savske u Škrinjarovu ulicu, ima dosta upita stanara, već su prema Gradu poslali da bi tamo htjeli imati nogostup, pa da li je u planu da se tamo napravi nogostup. Zatim, Donja Poljana kod kapelice kada idemo od Fontane tamo je na samom zavoju šahta koja je izbočena, znači jama je, na samom zavoju je jama. Kada se s autom ide zbilja je neugodno pogotovo po noći tko ide i tko ne zna neugodna je situacija. S obzirom na situaciju ovu koju imamo u svijetu sa ovim ratom što je sa atomskim skloništem onim koje imamo kod Srednje škole, da li je to u nekakvoj funkciji, da li se to može staviti u funkciju ili je to sada kao neko skladište ili što je već zadnjih par godina.

Gradonačelnik – dio će komunalne službe odgovoriti, uglavnom sve koliko vidim je na županijskoj prometnici ti problemi koje ste naveli. Jedan dio je uočen, jedan dio je dogovorena nekakva sanacija, dio tih problema je nastao sa ovom izgradnjom vodovoda i nekakve imamo informacije da će to biti sanirano, baš ovo što ste rekli, što se vidi iz aviona, da upadnete u rupu od početka i te neke stvari će se rješavati. Što se tiče hitne hitna služba bi trebala biti riješena u Ivanić-Gradu po svim propisima državnim. Možemo vidjeti koji je to datum bilo i što se desilo, možemo nazvati i u Županiju gospodina Gajnika eventualno da vidimo da li je to i kako je to ispalo tako. Ja mogu reći da se Grad tu stvarno borio i izborio, jedno vrijeme i financirao taj tim hitne pomoći. Nekakva cifra koju smo mi za taj jedan tim izdvajali košta nešto više od pola milijuna kuna, nekakvih oko 700.00,00 kn mislim da je nekakva godišnja cijena jednog dodatnog tima, a organizacija bi trebala biti zadovoljavajuća. Šta se točno desilo u tom momentu ne znam, mogu se raspitati, ne znam šta se stvarno promijenilo u njihovoj organizaciji. Vezano za zgradu Crvenog križa sve ste dobro rekli samo ste se u principu trebali obratiti Crvenom križu. Ta je zgrada u vlasništvu Crvenog križa, Grad nije u nikakvom suvlasničkom odnosu, mi smo značajne napore ulagali prije nekakvih tri godine da uspijemo nekako tu zgradu privesti nekakvoj funkciji i stvarno smo se poprilično založili međutim nismo uspjeli. Znači, ona je u vlasništvu Crvenog križa, Crveni križ je vlasnik te zgrade, naš angažman koji je bio značajan tada nije prihvaćen na žalost, i tu je bila spomenuta i država i Centar socijalne skrbi. Koliko znam Centar socijalne skrbi, država je odustala od te zgrade. Oni kreću u uređenje zgrade pokraj policije gdje će biti smješteno kompletan taj dio priče, baš su prošli tjedan bili u Gradu i imali smo neke situacije oko toga, tako da mislim da je adresa prema Crvenom križu da Vam odgovori. U najmanju ruku može se možda staviti u prodaju, prodati pa će netko drugi nešto napraviti ako oni ne mogu, to je nekakvo moje mišljenje. Za ove sve sanacije koje ste spomenuli vezano na cestama znam da je razgovarano za ovo uleknuće, da je obećano da će se to popraviti, da je to nadzor utvrdio na gradilištu, za šahtu ne znam točno koja je, gdje je, ako je na gradskoj prometnici nema razloga da se ne sanira, nogostup na drugoj strani u Škrinjarovoj do sada nije u planu projektiranja i nismo ga niti planirali u ovom razdoblju ako govorimo o ovoj godini pa i godinu unaprijed nemamo to nigdje. Atomsko sklonište je zapravo bilo skladište Srednje škole i mi smo krenuli na neki način, zato smo i prošle godine Srednjoj školi omogućili dogradnju onog montažnog objekta da to skladište isprazne. Oni su ispraznili prošle godine prije ovih ratnih zbivanja to sklonište, ono je još uvijek u njihovoj uporabi i oni upravljaju s njime iako je sklonište u vlasništvu Grada. Kolika je funkcija tog skloništa općenito u nekakvom , bio sam unutra prošle godine i ja se ne bih baš tu unutra sklonio iskreno da vam kažem, a nekakva ideja Grada je bila da se u budućnosti taj prostor zapravo koristi kao nekakav muzejski prostor gdje bi se obradila nekakva tema ratne povijesti Ivanić-Grada i to je nekakva namjena za koju ga mi planiramo. Mislim da je ono potpuno van svake funkcije za ovu namjenu o kojoj sada ovdje govore, ali ono je ispražnjeno, ono je prazno to smo osigurali i nije namijenjeno sigurno da služi kao nekakvo sklonište i ja sam skeptičan uopće da to može biti sklonište.

g. Željko Brezovečki. – Prije nego postavim prvo pitanje, mogli ste vidjeti da sam vam na klupe dostavio kopije fotografija o temi o kojoj ću govoriti. Kao što možete i sami se uvjeriti da naš grad Ivanić-Grad svakim danom izgleda sve ljepše i ljepše pa tako i u Gornjem Šarampovu mnoge ulice su izasfaltirane, mnogi nogostupi su uređeni i primjereno je onako kako treba biti za naše građane. Međutim, zbog dio nesavjesnih vozača koji parkiraju na nogostupima zapravo naša djeca kad idu iz škole ili iz vrtića sa roditeljima moraju silaziti sa nogostupa da bi zaobišli vozila koja se nalaze u Ulici Ljudevita Gaja prema Kumu, točnije znači parkiraju se vozila na nogostupu ispred samog Kuma. Ja bih molio da evo u što kraćem vremenskom periodu ako se može, a može se, da postavimo lijepo stupiće i da jednostavno onemogućimo nesavjesnim tim vozačima parkiranje na to mjesto, a ujedno da se malo i sa strane MUP-a upozore da jednostavno se obiđe, pa neka se napiše koja kazna jer drugačije ne ide. Kao što možete vidjeti na drugoj stranici je slika gdje zapravo gospodin prolazi uz kombi koji je parkiran na nogostupu i jednostavno ide po cesti, a tako i naši roditelji kad idu sa djecom iz vrtića ili kada idu djeca iz škole, pa eto mislim da neće biti valjda problema da postavimo te stupiće. Drugo pitanje odnosi se na živicu kod trafostanice kod Spomen doma Alojz Vulinec nalazi se veliki obrasao grm i priječi slobodan prolaz pogotovo mamama sa djecom u kolicima, trebalo bi ga orezati, skratiti grane da se može normalno nogostupom prolaziti. Isto tako dešava se i u Ulici Ljudevita Gaja kod zgrade od broja 2 pa sve do broja 8. Treće, dolazi proljeće i naš novi obnovljeni most traži i održavanje. Kada prošetate prema mostu koji nije u vlasništvu Grada Ivanić-Grada nego u vlasništvu SB Naftalan prelazimo preko malog drvenog mosta. Na prošlom vijeću rekao sam da rasvjeta ne svijetli, na žalost i dalje ne svijetli, ali i lak na tom mostu sav je ispucao. Treba ga prebrusiti i napraviti novi premaz laka, a tako isto i na mostu u vlasništvu Grada, a nalazi se kraj Naftalana. Četvrto pitanje odnosi se na sportsku dvoranu Žeravinec. Znam da mnogi od vas nisu bili unutra, ako su i bili bili su kao gledaoci, na tribinama ali najčešće se ne tuširaju i ne znaju kakvo je stanje u tim tuševima. Pošto ovdje dolazi i reprezentacija, dolaze razni klubovi, a i mi rekreativci se bavimo rekreacijom u toj našoj jedinoj velikoj sportskoj dvorani, od 32 tuša niti jedan nije ispravan. Što znači kroz svaki tuš od tih 32 ide voda, ali šprica po zidu, pločicama, a ne nama po leđima gdje bi trebalo. Znači trebalo bi praktički samo odšarafiti onu gore ružu i 32 ruže zamijeniti da jednostavno se može normalno istuširati. Napominjem, to nije u vlasništvu Grada, to je, koliko znam, Ministarstvo školstva i Županije i Grada. Pošto je Grad molim da kupimo 32 ruže one plastične koje ne koštaju puno i da to zamijenimo, jer već i sami zidovi propadaju. Peto pitanje, kolega je jedan dio obradio što se tiče Crvenog križa, ja pohvaljujem djelatnike i volontere Crvenog križa, ali sa ravnateljicom itekako nisam zadovoljan kako sam i izrazio na nekom vijeću o tome. Mislim da jedva čeka da dođe tri sata i da pobjegne doma i da nešto se odradi. Tako, evo zanima me koliko je naš Crveni križ Grada Ivanić-Grada pobrinuo se i udomio porodica iz Ukrajine ili da li je nešto uopće napravio po tom pitanju.

Gradonačelnik – manje-više nemamo tu puno šta, mogu se samo u nekim stvarima složiti da ćemo što se tiče stupića to vidjeti, da je problem to parkiranje i ne samo tu, i na još nekim mjestima, i da je to vjerojatno izvedivo u ovim slijedećim aktivnostima jer Grad svake godine nešto stupića tih plastičnih kojima se to ograničava nabavlja pa mislim da će i ovdje biti to moguće napraviti. Što se tiče živice to ćemo vidjeti sa Komunalnim centrom na ove dvije lokacije koje ste rekli, inače oni rješavaju po gradu općenito takve situacije. Rekli ste da je most u vlasništvu Naftalana, da je to županijsko vlasništvo, on je bio farban prije nekih dvije godine mislim, to baš nije bilo uspješno i čak je sam projektant tada rekao da je to ariš koji se ne bi smio farbati niti lakirati tako da u taj stručni dio što bi tu trebalo i šta se tu smije ne bih htio ulaziti, ali u svakom slučaju možemo Naftalan kontaktirati vezano za to. Tuševi u dvorani, imamo domara u dvorani, imamo suvlasništvo, 50 5 vlasništvo je Grad 50% škola odnosno Zagrebačka županija, nisam znao da je takva situacija s tuševima, ne vjerujem da je to neki problem da se to zamijeni i riješi. Peto pitanje ćete uputiti Crvenom križu.

g. Mladen Prelec – vezano uz aktualnu situaciju u svijetu pitanje vezano uz probleme sa plinom, da li Ivaplin može garantirati građanima, koliko može garantirati opskrbu plinom u slijedećem razdoblju, odnosno šta se radi na tom planu i koliko će biti poskupljenje s obzirom na situaciju. Drugo, uređenje dječjih igrališta, komunalni redar sada je nešto rekao, međutim i na zadnjem vijeću je bilo da se krenulo s Trebovcem, da će biti do početka sezone sva igrališta gotova. Nisam to primijetio. Deanovec je svoja igrališta uredio sam, praktički DVD. Međutim zadnji put kada je to uređivao Grad čini mi se onda smo mi ostali u Deanovcu bez nekih sprava. Pitanje je da li se može neke od tih sprava vratiti, bila je tamo nekakva klackalica, nekakav konjić ako se ne varam, pa je jedna ljuljačka maknuta iako su ljuljačku djeca najviše koristila pa ona sada fali. Tamo je ostavljen nekakav mali pješčanik koji nije do kraja u funkciji iz ne znam kojeg razloga. Prošle ili pretprošle godine mladež DVD-a je sadila neke biljke koje su dobili od gradskog komunalnog, međutim neke od tih biljki su se osušile, odnosno nisu se primile pa je pitanje da li se mogu dobiti druge da se posade na njihovo mjesto. Treće, vezano uz prometnu situaciju u gradu, imamo neke semafore koji djeluju kao čista nebuloza. Znam da to nije gradsko ali ako se može nekako reagirati, naime semafor kod Lidla ako skrećete lijevo pa čak ako idete i ravno traje od 3 do 5 sekundi pa vozač koji nije spreman da krene praktički istu sekundu drugi ili treći auto ne prolazi. Ako se može reagirati da taj semafor se malo produži jer nema smisla, jedan auto prođe, dva, treći ako već prolazi prolazi kroz crveno sto posto. Imamo i nelogičnost tu kod autobusnog kolodvora Ulica Josipa Badalića, kaže glavna cesta skreće lijevo, glavna cesta ide na autobusni kolodvor i tu ne smije nitko skrenuti, to je znak do znaka. To stoji već, ako se ne varam, zadnjih deset godina najmanje što to pratim pa bi bilo red da se to nekako riješi, ili maknuti taj znak glavne ceste, neka glavna cesta ide ravno kuda ide, a ne da po glavnoj cesti ne smijemo skrenuti lijevo. Znam da je glavna cesta predviđena za autobuse, ali onda zabrana skretanja za sve ostale. Pitanje vezano za Ivakop, imamo spremnike za papir, za plastiku, za staklo, otoke, međutim jako su rijetki pogotovo na perifernim dijelovima grada nema spremnika za baterije i te baterije najčešće završavaju u komunalnom otpadu. Pitanje je da li se mogu možda po trgovinama ili nekako staviti male kutije gdje će građani moći odbaciti te baterije, a ne da ih bacaju u komunalni otpad, po cesti, a neke završe i u plastici i metalu, nije baš primjereno.

Gradonačelnik – što se tiče plina na idućem Gradskom vijeću će biti jedan opsežniji izvještaj direktora o tome. Mogu reći samo da će plina definitivno biti i da nikada nije bilo niti u pitanju da li će građani imati plin ili ne. Da li će biti opskrbljivač Ivaplin ili netko drugi, vjerojatno netko drugi, ali evo to će se desiti u nekakvih par dana, prije nego što se desi znači nije dobro baratati nekim informacijama koje nisu sto posto još provjerljive. Uglavnom nema nikakve bojazni za plin, koliko ja znam i Vlada je najavila da će za kućanstva 17 bili 18 % biti povećanje cijene plina. Taj dio koštanja plina je zapravo fiksan i on je određen od strane države i tu neće biti nikakvih problema. Znači, ja mogu reći samo da će građani plina imati, da će on biti skuplji za postotak koji to država znači odredi i koliko znam to bi trebalo valjda od 01.04. stupiti na snagu, znači 01.04. je blizu i tada će se vjerojatno znati i za područje Ivanić-Grada i opskrbljivač. Što se tiče dječjih igrališta to je sada danas već treći, četvrti puta, apeliram i na pročelnika i komunalnog redara da sa Komunalnim centrom pribave taj raspored točno koje igralište koji dan, kad i gdje da više to maknemo sa dnevnog reda ili da točno znamo kada ide koje igralište ili ne ide, i očito imamo problema kad je to stalna tema. Što se tiče semafora može se tražiti preprogramiranje, ono naravno košta ali možemo upozoriti na taj problem. Znam i ja da ne može proći više od tri, četiri auta ako se skreće lijevo, a još ako idete i glavnom cestom pa lijevo u jednom momentu vam se zeleno zagasi pa možete samo lijevo i to traje valjda 3,5 sekunde. To možemo probati tražiti i platiti. Što se tiče ovog znaka koji traje deset godina pa onda isto da vidimo o čemu se tu sada radi. Znam da za baterije postoji na reciklažnom dvorištu prostor za to, a ove druge mogućnosti evo ako zna direktorica odgovor na postavljanje takvih kutija po dućanima ili negdje.

Gđa Sanja Radošević – znamo da su baterije vrsta otpada koja se ne prikuplja na kućnom pragu niti na našim zelenim otocima. Kao što ste i sami rekli ima spremnika na ulazima u trgovačke centre, ono što znam i vidjela sam to je znači tu kod Lidla i Konzuma, ne znam sada da li ima Spar. Praktički za takve vrste otpada je mjesto reciklažno dvorište kako je gradonačelnik i rekao tako da evo pozivam i Vas i sve građane da sve druge vrste otpada koje ne prikupljamo mi kao Ivakop na kućnom pragu ili koje ne možete odložiti na zelenim otocima koji su u vašim naseljima da barem jadnom u dva mjeseca prikupite sve druge vrste otpada i dođete do reciklažnog dvorišta na odlagalištu Tarno i onda odvojite sve ostale vrste otpada koje ne prikupljamo na kućnom pragu i na zelenim otocima. To nije ni naša obaveza, mi smo osigurali mjesto gdje se to može, a sada možda dopis prema trgovačkim lancima da oni koji nemaju da možda ponude i to svojim kupcima da na ulazu stave isto jedan spremnik za baterije.

g. Krešimir Ceranić – veliki je interes umirovljenika i žele čuti direktno od gradonačelnika da li ide isplata uskrsnica. Još jedno pitanje koje ponavljam na svakom vijeću ima li kakvih novosti o uvođenju javne rasvjete u Posavskim Bregima Savski odvojak prije Dugog mosta lijevo, da li ima kakvog napretka.

Gradonačelnik – moram reći da nismo predvidjeli uskrsnice ove godine i da ih neće biti. Što se tiče Savskog odvojka mislim da kao i svake godine imamo određena sredstva za proširenje javne rasvjete, ne vidim razlog da ako je on u prioritetima, ako je već spomenu da ne ide, a možda može komunalni redar reći nešto više kada je to planirano , uglavnom svake godine ulažemo u proširenje javne rasvjete.

g. Tomislav Abramović – samo da potvrdim i gradonačelnik je rekao planiramo, ono što je u ovom periodu sada napravljeno je da je Grad izdao narudžbenicu za 40 novih lampi. Od tih četrdeset pet ih ide na tu lokaciju i sada je faza u stvari kada dođu lampe ide se na teren po nekim potrebama, prioritetima, problematici postavljati. Četrdeset lampi je naručeno i pet ih je u tom Odvojku predviđeno po elaboratu.

1. **TOČKA**

Gđa. Sanja Radošević – Izvješće o radu davatelja javne usluge sakupljanja komunalnog otpada na području Grada Ivanić-Grada za 2021. godinu je propisano čl. 32. Zakona o gospodarenju otpadom i čl. 22. Uredbe o gospodarenju otpadom. Davatelj javne usluge, u ovom slučaju Ivakop, dužan je predati Izvješće o radu davatelja javne usluge na obrascu koji objavljuje Agencija za okoliš i privredu na svojim mrežnim stranicama. Izvješće je obrazac koji svake godine ovo vijeće usvaja tako da vjerujem da većina je već upoznata s njegovim izgledom, a ono što mogu reći je da to Izvješće sadrži opće podatke o području pružanja javne usluge, obračunskom mjestima, korisnicima usluge i odvojenom sakupljanju otpada, o broju korisnika usluge, broju reciklažnih dvorišta, broju spremnika za odvojeno sakupljanje otpada po vrstama otpada, broju vozila za obavljanje javne usluge i usluge povezane s javnom uslugom, broj zaposlenih koji rade na poslovima javne usluge i usluge povezane s javnom uslugom. Nadalje obrazac sadrži podatke o redovitosti sustava, o kvaliteti pružanja javne usluge i ekonomskoj učinkovitosti sustava sakupljanja komunalnog otpada. Tu se misli na podatke o godišnjem prihodu i troškovima javne usluge. Sastoji se od jedno sedam stranica tako da praktički svake godine nakon što prođe tekuća godina kada se krene ispunjavati taj obrazac može se pratiti iz godine u godinu određeni pokazatelji iz kojih se može vidjeti kretanje broja zaposlenih, kretanje broja vozila. Najbitnije je reći da nam je trend količina koje odlažemo na odlagalište da se smanjuje, da se povećavaju količine koje se odvojeno prikupljaju i predaju dalje ovlaštenim oporabiteljima, znači, praktički po nekakvom Zakonu i ono što mi kao Ivakop vršimo na terenu da svoj posao radimo u zakonskim okvirima i da tu praktički moramo sve te svoje pokazatelje upisati u taj obrazac i predati u Agenciju i u jedinicu lokalne samouprave, u ovom slučaju Grad Ivanić-Grad.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Izvješća o radu davatelja javne usluge sakupljanja**

**komunalnog otpada na području Grada Ivanić-Grada za 2021. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**2. TOČKA**

g. Dražen Hlad – Plan gospodarenja otpadom Grada Ivanić-Grada donesen je za razdoblje 2017. do 2022. godine na šest godina te je isti usklađen sa Planom gospodarenja otpadom RH kao i Planom gospodarenja otpadom Zagrebačke županije. Uz to on je usklađen i sa Uredbom Vlade RH iz 2017. godine koja je u biti tu ključna i ona definira načine i obveze prikupljanja i razdvajanja komunalnog otpada te Grad Ivanić u suradnji sa firmom Ivakop poduzima sve potrebne radnje te usklađenje te provedbe zadanih obveza koje su definirane ovom Uredbom. U Planu su definirani određeni ciljevi, neki od njih su potrebno smanjenje količine komunalnog otpada u samom nastajanju kod osoba koje stvaraju taj otpad, zatim potrebno je smanjiti količine komunalnog otpada tijekom primarnog odlaganja i potrebno je smanjiti količinu plastike i papira na kućnom pragu, te je jedan od ciljeva smanjiti i biorazgradivi otpad u odloženom komunalnom otpadu. Za postizanje svih tih ciljeva su u Planu definirani i određeni načini kako se to radi, te je to na primjer edukacija i promocija životnih stilova koji teže smanjenju nastanka samog otpada. Ta se edukacija radi i po našim osnovnim školama, u gradskom proračunu imamo određena sredstva iz kojih se financiraju određeni programi edukacije gospodarenja otpadom po osnovnim školama, zatim uspostavljanje mreže reciklažnih dvorišta i zelenih otoka. Mi imamo, mislim, 15 ili 16 zelenih otoka na području Grada Ivanić-Grada i na njima su smješteni kontejneri gdje se odvojeno prikupljaju određene vrste otpada. Nadalje u Izvješću su dodatno po svakom cilju navedene te određene aktivnosti koje se provode. Vezano na već spomenuto u 1. točki najbitnije što se navodi u Zaključku str. 24 ovog Izvješća je da se smanjuje ukupna količina komunalnog otpada, znači imamo kroz godinu taj trend da se smanjuje količina otpada koja dolazi na Tarno, a smanjuje se upravo na ovaj način što se otpad odvojeno prikuplja na samom kućnom pragu tako što se posebno prikupljaju plastika i papir koji se onda odvoze kod ovlaštenog oporabitelja i u biti ne dolaze na Tarno. Na taj način sam kapacitet odlagališta čuvamo na neko duže razdoblje jer moram isto reći da smo dobili ove godine u ožujku i dozvolu za dodatne kapacitete na postojećoj plohi 15 000 m³ dodatnog prostora gdje ćemo moći odlagati otpad slijedećih recimo godinu i pola. Nadalje se vidi trend smanjenja komunalnog otpada, a isto se vidi i trend povećanja količina plastičnog i ostalog otpada koji se odvaja na kućnom pragu i koji ne dolazi na Tarno.

g. Lovorko Matković - istina je i lijepo je prikazano da je pad ukupnog skupljenog otpada. Reciklaža je u usponu od 2014. godine, a ukupni pad dovoza komunalnog otpada je od 2018. godine. Ove table za koje je dobivena nadogradnja ili nadvišenje sa nekakvih 5 metara će se dobiti 12 do 15 tisuća kubika smeća nije baš idealno, no bolje je i to nego da je nova tabla nekakva sa strane. Jedna stvar koja me muči ili koja je zabrinjavajuća i trebalo bi prvo pohvaliti građane grada koji su na kućnom pragu odvojili plastiku i papir. Ivanić je od 2014. godine sa 150 tona došao na 420 tona odvojenog papira i plastike, ali sad zamislite Križ i Kloštar stagniraju cijelo vrijeme. Kloštar ima 80 tona i to se proteže kroz cijelih 10 godina. Da li to znači da nisu brošure napravile svoje, da edukacija u vrtićima i školama nije napravila svoje, a u ulazi i Križ koji od 150 do 170 tona varira kroz godine. To je malo. Ako smo mi mogli povećati dva i pol puta više odvajanja papira i plastike moralo bi se i njima sugerirati da naprave edukacije, da zatraže stanovnike da to što više naprave jer to odlagalište je na našem području.

Dražen Hlad – Ivanić ima ove godine oko 50.000,00 kn upravo za te edukacije. Ono što sukladno Ugovoru koji imamo sa Općinom Križ i sa Općinom Kloštar oni nama plaćaju određene naknade što koriste prostor odlagališta Tarno. Ono što moram reći ne znam da li Općina Kloštar i Općina Križ imaju kakva sredstva u proračunu predviđena za edukacije. To bi svakako bilo dobro. To možemo preko Ivakopa provjeriti, jer zapremnina tog prostora je dodatna koliko smo dobili, Moram još reći, taj cijeli pojam gospodarenja otpadom Grada Ivanić-Grada se naslanja na Plan gospodarenja otpadom Grada Zagreba i prostora Zagrebačke županije. Obzirom da praktički se ništa ne događa u Gradu Zagrebu, imamo tu jedan cijeli slijed nekakvih akcija, odnosno neakcija s njihove strane, koji utječu i na nas. Tako da mi tu razmišljamo i o određenoj alternativi, što znači da uz Tarno imamo jednu državnu parcelu od 38 ha i odlukom gradonačelnika i firme Ivakop mi ćemo krenuti u izradu idejnog projekta za proširenje. Tu alternativu moramo imati zato što jednostavno moramo biti spremni na opciju da Grad Zagreb niti Velika Gorica, koja bi trebala u neko dogledno vrijeme preuzeti naš otpad, na to neće biti spremna. Mi kada zapunimo određene količine koje smo dobili ovim dozvolama mi morao tu alternativu imati. Nismo tu sami, to ne ovisi samo o nama nego ovisi o Planu gospodarenja otpadom Grada Zagreba i cijele Zagrebačke županije. Još mogu reći da mi jednostavno provodimo te edukacije, možemo isto razgovarati sa kolegama u Kloštru i Križu i na neki način od njih tražiti da koristimo racionalno te naše kapacitete koje imamo na Tarnom jer oni su trenutno takvi kakvi jesu.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Izvješća o provedbi Plana gospodarenja otpadom**

**Republike Hrvatske za 2021. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3. TOČKA**

Gradonačelnik – pred vama je dokument koji je dosta opsežan, stručne službe Grada su ga izradile, nemam ga namjeru cijelog iščitavati, on vam je dostupan. Mogu reći da je sve transparentno pobrojano, napisano, uglavnom svi izvori ovih svih dokumenata koji se u Izvješću spominju su i vama dostupni i kroz glasnik Grada i većina odluka je ovdje i bila na Gradskom vijeću i upoznati ste s njima i kroz svoj rad. Ono što mogu vidjeti je da značajnijih promjena niti u broju zaposlenika nije bilo, neki su umirovljeni, neki su otišli, imamo nešto vježbenika u Gradu, ljudi koji su zapravo zauzeli ta mjesta i trude se raditi jednako kvalitetno kao i oni prije, ja im se ovom prilikom svima i zahvaljujem. Jano su pobrojane po svi stavkama s obzirom da je djelokrug Grada ogroman takve su i odluke od kako se kaže igle do lokomotive. Ono što bih rekao što smatram da je važno, a to je da su prihodi u prošloj godini s obzirom da se radi o Izvješću o zadnjih šest mjeseci na kraju godine 70.875.598,00 kn što je za 11,4% više nego što je bilo godinu dana prije i ono što još jednom mogu ustvrditi, a u tu ne piše, ali pisat će u slijedećem Izvješću to da je Grad zapravo završio pozitivno i prošlu godinu i da smo zapravo opet u suficitu što znači da dobro radimo, da dobro balansiramo između prihoda i rashoda. Ukoliko ima bilo kakvih pitanja stojim na raspolaganju, sve je navedeno, i kreditna zaduženja su jasno izražena i sve ono što se financiralo na koji način i sve odluke gradonačelnika koje su donošene, sve koje su objavljene u službenim glasnicima koji su svima dostupni, sve je ovdje navedeno.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o prihvaćanju Polugodišnjeg izvješća o radu Gradonačelnika Grada**

**Ivanić-Grada za razdoblje srpanj – prosinac 2021. godine**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

Gđa. Marina Šiprak – pred vama je prijedlog Odluke o imenovanju ravnateljice javne ustanove Muzej Ivanić-Grada kojom se predlaže da se Rosana Škrgulja diplomirana povjesničarka i arheologinja imenuje ravnateljicom javne ustanove Muzej Ivanić-Grada na mandat od četiri godine. Donošenju ove Odluke prethodilo je donošenje Odluke o raspisivanju javnog natječaja za imenovanje ravnatelja javne ustanove Muzej Ivanić-Grada koju je Gradsko vijeće usvojilo na svojoj 6. sjednici 26. siječnja ove godine. Temeljem te Odluke raspisan je javni natječaj za imenovanje ravnatelja javne ustanove Muzej Ivanić-Grada koji je bio objavljen u Narodnim novinama broj 21. iz 2022. godine, zatim na mrežnim stranicama Muzeja i mrežnim stranicama Grada Ivanić-Grada. Ovim natječajem bio je propisan rok za prijavu na natječaj u trajanju od 15 dana od dana objave natječaja u Narodnim novinama i taj rok je istekao dana 07. ožujka ove godine nakon čega je povjerenstvo za provedbu javnog natječaja za imenovanje ravnatelja javne ustanove Muzej Ivanić-Grada pristupilo otvaranju prijava te utvrdilo kako su na natječaj zaprimljene 2 prijave i to prijava na natječaj kandidata Darija Vugera i kandidatkinje Rosane Škrgulje pri čemu je utvrdilo kako su obje zaprimljene prijave kandidata pravodobne i potpune, međutim kako kandidat Dario Vuger koji ima samo jednu godinu rada u Muzeju ne ispunjava uvjete radnog iskustva od najmanje pet godina rada u Muzeju ili najmanje deset godina rada u kulturi, znanosti ili obrazovanju, a što je propisano kao uvjet za ravnatelja Muzeja Zakonom o muzejima. Slijedom navedenog Povjerenstvo prijavu Darija Vugera nije dalje razmatralo te je uputilo poziv kandidatkinji Rosani Škrgulji na prethodnu provjeru stručnih, radnih i organizacijskih sposobnosti bitnih za obavljanje poslova radnog mjesta ravnatelja Muzeja. Kandidatkinaj je na navedenom intervjuu obrazložila i svoj prijedlog četverogodišnjeg programa rada javne ustanove Muzeja Ivanić-Grada za mandatno razdoblje od 2022. do 2026. godine koji ste kao materijal uz ovu Odluku dobili i u pozivu za sjednicu vijeća, te je nakon održanog intervjua Povjerenstvo izradilo izvješće o provedenom postupku i dostavilo ga gradonačelniku. Temeljem navedenog izvješća gradonačelnik sukladno članku 25. Statuta Muzeja Ivanić-Grada predlaže Gradskom vijeću Grada Ivanić-Grada da se Rosana Škrgulja diplomirana povjesničarka i arheologinja imenuje ravnateljicom javne ustanove Muzej Ivanić-Grada.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o imenovanju ravnateljice javne ustanove Muzej Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**5. TOČKA**

Gđa. Marina Šiprak – pred vama je prijedlog Odluke o utvrđivanju popisa pravnih osoba od posebnog interesa za Grad Ivanić-Grad koja se donosi na temelju čl. 18. Zakona o sprječavanju sukoba interesa kojim je propisano kako predstavničko tijelo jedinice lokalne odnosno područne regionalne samouprave utvrđuje popis pravnih osoba koje su od posebnog interesa za tu jedinicu lokalne odnosno područne regionalne samouprave. Što se tiče naše Odluke ovom Odlukom se predlaže da se pravnim osobama od posebnog interesa za Grad Ivanić-Grad odrede ona trgovačka društva u kojima Grad Ivanić-Grad ima udjele i ustanove kojima je Grad Ivanić-Grad osnivač. Ta trgovačka društva, odnosno te ustanove su taksativno navedene u čl. 3. prijedloga ove Odluke kako slijedi – Komunalni centar Ivanić-Grad, Ivakop d.o.o., Ivaplin d.o.o., Obiteljski radio Ivanić d.o.o., Vodoopskrba i odvodnja Zagrebačke županije d.o.o., Razvojna agencija IGRA d.o.o., Poduzetnički centar Ivanić-Grad d.o.o. te ustanove Dječji vrtić Ivanić-Grad, Javna vatrogasna postrojba Grada Ivanić-Grada, Pučko otvoreno učilište Ivanić-Grad, Gradska knjižnica Ivanić-Grad, Muzej Ivanić-Grada i Visoka škola Ivanić-Grad.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o utvrđivanju popisa pravnih osoba od posebnog interesa za Grad Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**6. TOČKA**

Gđa. Marina Šiprak – Vatrogasno vijeće JVP Grada Ivanić-Grada je donijelo Odluku za pokretanje postupka javne nabave za nabavu vatrogasne nadogradnje i usluge montaže nadogradnje i uređaja na podvozje vatrogasnog vozila, a sve sukladno Planu nabave JVP za 2022. godinu. Procijenjena vrijednost ove nabave iznosi 400.000,00 kn bez poreza na dodanu vrijednost. Sukladno odredbama Statuta JVP Grada Ivanić-Grada o stjecanju, opterećivanju ili otuđivanju nekretnina i druge imovine vatrogasne postrojbe te investicijskim radovima čija je pojedinačna vrijednost veća od 300.000,00 kn bez poreza na dodanu vrijednost odlučuje Vatrogasno vijeće uz suglasnost osnivača. S obzirom na to da osnivačka prava i dužnosti u ime osnivača Vatrogasne postrojbe Grada Ivanić-Grada obavlja Gradsko vijeće Grada Ivanić-Grada i s obzirom da je procijenjena vrijednost ove nabave 400.000,00 bez PDV-a predlažemo usvajanje ove odluke.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o davanju suglasnosti Javnoj vatrogasnoj postrojbi Grada Ivanić-Grada za pokretanje postupka javne nabave za nabavu vatrogasne nadogradnje i usluge montaže nadogradnje i uređaja na podvozje vatrogasnog vozila**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**7. TOČKA**

g. Dražen Hlad – kroz ovu točku predlažemo da se pokrene postupak izrade V. izmjene i dopune Prostornog plana Grada Ivanić-Grada. Zadnje IV: izmjene bile su tijekom 2020. godine i sada se pojavilo nekoliko bitnih razloga zbog kojih bi bilo potrebno krenuti sa izmjenama i dopunama tog prostornog plana. Te sve dopune manje-više se odnose na zone gospodarske namjene, želja nam je da na neki način se otvore dodatno i prošire postojeće zone gospodarske namjene kako bi se omogućio dolazak novih investitora u grad i razvoj postojećih gospodarskih djelatnosti i onih pravnih subjekata koji se bave gospodarskom djelatnošću u našem gradu. Prvo, usklađenje sa Prostornim planom Zagrebačke županije donijet u siječnju 2021. godine, to je prvi cilj da se uskladimo sa tim planom, drugo revizija mogućnosti preraspodjele neizgrađenih površina gospodarske namjene unutar postojećeg Plana. U principu, u tom postojećem Planu postoje određene zone koje na neki način možda trenutno nemaju maksimalne preduvjete za iskorištenje za neku gospodarsku djelatnost te ova revizija Plana će nam na neki i omogućiti taj raster gospodarskih zona te na neki način i proširimo gospodarske zone. Nadalje, već one zone koje imamo gospodarske namjene cilj ovih izmjena i dopuna je dodatno proširiti te gospodarske zone, zatim nadalje unutar postojećih zona i na samim parcelama da možemo stvoriti opciju većeg postotka izgrađenosti na pojedinim parcelama. Imamo nekoliko pravnih subjekata u zonama gdje imamo postotak izgrađenosti recimo 40% na uređenoj parceli ti gospodarski subjekti su zainteresirani za proširenje svoje djelatnosti i nove investicije pa je tako i cilj ovog prostornog plana da se omogući taj veći postotak izgrađenosti u zonama gospodarske djelatnosti. Još jednom napomena, radi se o zonama gospodarske djelatnosti ne o zonama gradnje kuća i privatnih objekata, to je vrlo bitno. Osim toga imamo i dosta zainteresiranih investitora za gradnju solarnih elektrana i solarnih polja tako da izmjenama i dopunama ovog Prostornog plana bi također i to uzeli u obzir. Prostorni plan jednostavno je preduvjet da bi se uopće stvorili uvjeti za dodatni razvoj gospodarske djelatnosti u našem gradu što će nam dovesti nove investicije u grad što će i omogućiti proširenje djelatnosti za postojeće gospodarske subjekte, a na taj način ćemo dobiti i neka nova radna mjesta, napredak i boljitak za cijeli grad.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**O IZRADI V. IZMJENA I DOPUNA**

**PROSTORNOG PLANA UREĐENJA GRADA IVANIĆ-GRADA**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**8. TOČKA**

g. Dražen Hlad – ovom točkom opet je u fokusu gospodarska djelatnost. UPU-3 zona je zona od Croscovog prostora pa sve do autoceste, obuhvat ove UPU-3 sjeverna granica je južni rub cestovnog jarka pojasa državne ceste D43, istočna granica zapadni rub cestovnog pojasa državne ceste D43, zapadni rub pojasa silaznice sa autoceste A3, južna granica sjeverni rub pojasa autoceste, to je taj cijeli koridor. Ono što predlažemo ovom izmjenom i dopunom je to da se iz urbanističkog plana UPU-3 izbaci pojas državne ceste D43. To je sada državna cesta koja silazi sa autoceste, skreće lijevo na prvom skretanju kod stanice za tehnički pregled lijevo opet na raskrižju kod Cvipeka preko nadvožnjaka i desno na Brešku Gredu. Ova cesta u planu je za rekonstrukciju ako je mi izbacimo iz obuhvata našeg Plana to će dati neki jednostavniji način da se što lakše i brže provede taj zahvat rekonstrukcije te ceste. To ne znači da ćemo tu mi biti u bilo kom slučaju zapostavljeni jer je to uređeno svim našim uvjetima koje mi tražimo našim Prostornim planom. Znači to je dokument jače vrijednosti od ovog Plana koji je tu. Prijedlog je da se iz obuhvata UPU-3 izbaci državna cesta D43 i sama rijeka Lonja.

Gđa. Maja Krnjević – konkretno pitanje vezano uz situaciju koju svi privrednici na području Grada imaju kao problem, a to je plaćanje cestarine gdje nemamo nikakve pomoći niti više vjerujemo će nam cestarina na bilo koji način biti ukinuta pa me zanima ona paralelna cesta o kojoj se prije nekoliko godina govorilo što bi išla uz autocestu do Rugvice da li to još uvijek stoji, što se po tom pitanju misli napraviti jer to je jedini način da se privrednici i privuku u Ivanić-Grad.

Gradonačelnik – to je upravo ta cesta, ovo o čemu je pročelnik govorio je zapravo ta cesta, ide od naplatnih kućica do Rugvice. Kako bi se suglasnosti brže i jednostavnije dobile i kako bi što prije riješili papirologiju bitno je da izbacimo iz urbanističkog plana jer to će nam ubrzati cijeli proces, a onda će prije krenuti izgradnja upravo te ceste.

g. Mladen Prelec – obzirom da već mičemo ovu cestu iz Plana, a znamo da cesta koja prolazi pored Orbica je postala usko grlo da li postoji ideja da se ta cesta proširi.

g. Dražen Hlad – ta cesta je sada državna cesta, to je komunicirano i sa Državnim cestama i sa samim vlasnicima Orbica. Mi smo također vidjeli da tamo imamo problem, Orbico je isto svjestan toga i oni traže alternativno gdje bi se mogli kamioni privremeno biti na parkingu prije ulaska u sami prostor. Oni su u tim razgovorima rekli da te prometnice unutar njihovog kruga oko hale nisu adekvatne. Ono što znamo je da trenutno razgovaraju sa predstavnicima Crosca koji imaju krug preko puta i da tu traže neku alternativu da kamioni nisu na cesti.

Gradonačelnik – radi kronologije događanja, ta cesta je bila županijska cesta do prošle godine. Kako bismo osigurali alternativni pravac bilo je nužno ishodite da ta cesta postane državna cesta. Postala je državna cesta Odlukom Sabora i našim angažmanom. Danas je ta cesta koja je prije bila županijska je sada državna cesta. Prije nekih šest mjeseci bila je prezentacija u Pučkom otvorenom učilištu, projektanti koji sada projektiraju uređenje te državne ceste cijelom dionicom od naplatnih kućica u Ivanić-Gradu do Rugvice su prezentirali idejno rješenje proširenja te ceste. Znači, ta cesta će postati državna cesta sa svim elementima koje državna cesta mora imati. Ovo što mi sada radimo samo nastojimo njima olakšati izbavljanje svih mogućih dozvola da ne gubimo nepotrebno vrijeme, već će micanjem tog koridora te ceste iz našeg urbanističkog plana njima to biti puno jednostavnije, a oni su predvidjeli rješenja i proširenja kod Orbika da mogu u tom dijelu kamioni stajati sa strane itd, to je već sada u idejnom rješenju. Slijedeće je idejni projekt i nadam se ove godine do kraja da će oni uspjeti ishodovati građevinsku dozvolu. Nakon toga bi trebala slijediti gradnja koja je planirana po onom što ja sada znam u tri etape u tri godine. Ukupna vrijednost te investicije je preko 80 milijuna kuna. Znači dio po dio te ceste koja ide od naplatnih preko Breške Grede, Trebovca, Ježeva, na Rugvicu, cijela ta cesta, u slijedeće tri do četiri godine bi Hrvatske ceste trebale u potpunosti obnoviti i tada bismo dobili taj alternativni pravac uz autocestu koji bi nam omogućio normalno sinkronizirano putovanje do Zagreba u ugodnom raspoloženju, a ne ovo što imamo danas, s tim da je razgovarano i o naplati cestarine gdje smo bili obaviješteni da će Hrvatske autoceste uvesti novu naplatu cestarine i da će tada prigradski gradovi u cijeloj državi koji su uz velike gradove dobiti povoljniji cjenik, time bi se zapravo smanjila cijena onda i naše cestarine, ne potpuno ukinula ali bi vjerojatno onda bila prihvatljivija.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**O IZMJENI ODLUKE O IZRADI II. IZMJENA I DOPUNA**

**URBANISTIČKOG PLANA UREĐENJA UPU-3 ZONE GOSPODARSKE NAMJENE NA PODRUČJU IVANIĆ-GRADA**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**9. TOČKA**

g. Dražen Hlad – riječ je o izmjeni planova UPU-9 za područje Graberje Ivanićko. Temeljem interesa zainteresirane stranke koja ujedno i financira u dijelu koji je njoj potreban, a to je od ovih 3,5 ha sa izrađivačem Plana i sa zainteresiranom strankom Grad Ivanić-Grad je sklopio Ugovor za izmjenu Plana na toj površini. Radi se o površini kada se skrene iz Graberja lijevo na Peticu i desni dio prije šume. Imamo privatnog investitora koji je zainteresiran da se tu mijenja urbanistički plan i on to financira što je zakonom dozvoljeno. Namjena navedenog bi bila određeni turistički sadržaj za medicinski turizam, rekreaciju, stambeno smještajne sadržaje i odgovarajuću prateću servisno infrastrukturne sadržaje. Znači, radi se o samo tom dijelu od 3,5 ha od 140 ha.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**O IZRADI URBANISTIČKOG PLANA UREĐENJA UPU-9**

**ZA PODRUČJE GRABERJE IVANIĆKO**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**10. TOČKA**

Gđa. Marina Šiprak – Gradsko vijeće je na prethodnoj sjednici održanoj 01. ožujka donijelo sukladno odredbama Zakona o savjetima mladih Odluku o raspisivanju javnog poziva za isticanje kandidatura za izbor članova Savjeta mladih Grada Ivanić-Grada i njihovih zamjenika. Na temelju te Odluke raspisan je i objavljen Javni poziv 07. ožujka ove godine te je u navedenom pozivu bio određen rok od 15 dana od dana objave za podnošenje prijedloga kandidata za izbor članova i zamjenika članova Savjeta mladih Grada Ivanić-Grada koji rok je istekao 22. ožujka ove godine. S obzirom na to da u navedenom roku nismo zaprimili dovoljno prijedloga kandidata na temelju kojeg bi mogli provesti imenovanje odnosno izbor Savjeta mladih, a koji sukladno Odluci o osnivanju Savjeta mladih Grada Ivanić-Grada broji odnosno čini devet članova i zamjenika članova potrebno je stoga produljiti rok za podnošenje prijedloga za narednih 15 dana koji bi rok ukoliko usvojite ovu Odluku istekao 06. travnja ove godine. S obzirom na navedeno predlažem usvajanje ove Odluke i pozivam još jednom sve ovlaštene predlagatelje da u ovom roku podnesu prijedloge.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o produljenju roka za podnošenje prijedloga za isticanje kandidatura za izbor članova Savjeta mladih Grada Ivanić-Grada i njihovih zamjenika**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**11. TOČKA**

Gđa. Marina Šiprak – ova Odluka se donosi na temelju odredbe članka 107. Zakona o znanstvenoj djelatnosti i visokom obrazovanju kao i čl. 93. Statuta Visoke škole Ivanić-Grad kojima je propisano kako se Visoka škola između ostaloga financira i iz sredstava osnivača. Osnivač Visoke škole je Grad Ivanić-Grad, a Visoka škola je osnovana s ciljem obavljanja djelatnosti visokog obrazovanja putem organizacije i izvođenja stručnih studija. Trenutno se na Visokoj školi izvode preddiplomski stručni studiji fizioterapije u trajanju od tri godine, zatim specijalistički diplomski stručni studij protetika, ortotika i robotika u trajanju od dvije godine. Visoka škola Ivanić-Grad intenzivno je trenutno i postupku ishođenja dopusnice Ministarstva znanosti i obrazovanja za izvođenje preddiplomskog stručnog studija sestrinstva. Kako bi Visoka škola dobila dopusnicu za izvođenje ovog stručnog studija mora zadovoljiti određene uvjete za izdavanje dopusnice koji su propisani Pravilnikom o sadržaju dopusnice te uvjetima za izdavanje dopusnice za obavljanje djelatnosti visokog obrazovanja, izvođenje studijskog programa i reakreditacija visokih učilišta, a jedan od tih uvjeta je i dokaz o osiguranim potrebnim sredstvima za izvođenje studijskog programa. Napominje se uz prijedlog ove Odluke da su sredstva za financiranje Visoke škole u Proračunu Grada Ivanić-Grada za ovu godinu planirana i predviđena u iznosu od 500.000,00 kn. S obzirom na to da je osnivač Visoke škole Ivanić-Grad, a Gradsko vijeće sukladno Statutu Visoke škole obavlja prava i dužnosti osnivača predlažemo usvajanje ove Odluke.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o davanju suglasnosti na sufinanciranje materijalnih troškova**

**nastavne djelatnosti Visoke škole Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**12. TOČKA**

Predsjednik Gradskog vijeća g. Pongrac ističe kako su sve današnje odluke i zaključci doneseni jednoglasno što očito govori da ovo Gradsko vijeće, i oporba i vladajući imaju itekako razumijevanja za sve probleme i ono što im je u budućnosti činiti te se zahvaljuje.

Sjednica Gradskog vijeća Grada Ivanić-Grada dovršena je u 17.45 sati.

Zapisnik sastavila: PREDSJEDNIK GRADSKOG VIJEĆA

Nikolina Mužević Željko Pongrac, pravnik kriminalist